Έφυγε από τη ζωή σε ηλικία 60 ετών ο Σάκης Μπουλάς, δημοφιλής τραγουδιστής και εξαιρετικός ηθοποιός. Τα τελευταία χρόνια έδινε σκληρή μάχη με τον καρκίνο και το τελευταίο διάστημα νοσηλευόταν σε ιδιωτικό θεραπευτήριο.

Για τον λόγο αυτό είχε διακόψει τις εμφανίσεις του στην Ακτή Πειραιώς, όπου συμμετείχε στην μουσική παράσταση ΓκαΓκαΝτίν: Οι γενναίοι της νύχτας πλάι στους Διονύση Σαββόπουλο, Λαυρέντη Μαχαιρίτσα και Γιάννη Ζουγανέλη. Η παράσταση δεν θα πραγματοποιηθεί την Παρασκευή.

Σύμφωνα με επιθυμία της οικογένειάς του, η κηδεία του θα τελεστεί σε στενό κύκλο, παρουσία μόνο συγγενών, στενών φίλων και συνεργατών του.

Η οικογένεια εξέδωσε σχετική ανακοίνωση στην οποία μεταξύ άλλων τονίζεται:

«Έφυγε σήμερα Παρασκευή, 21 Φεβρουαρίου, ο πολυαγαπημένος μας Σάκης. Καθ’ όλη τη διάρκεια της νοσηλείας του επέδειξε γενναιότητα και αξιοπρέπεια. Όπως έζησε με σεμνότητα, ο ίδιος θα επιθυμούσε με την ίδια σεμνότητα να τον αποχαιρετήσουμε. Γι’ αυτό το λόγο η νεκρώσιμος ακολουθία θα τελεστεί με την παρουσία μόνο στενών συγγενών και φίλων του.

»Η οικογένειά του ευχαριστεί θερμά όλον τον κόσμο για την αγάπη, το ενδιαφέρον και την στήριξη και εκφράζει την παράκλησή της προς όλους όσοι επιθυμούν να τιμήσουν τη μνήμη του, να καταθέσουν ενίσχυση υπέρ του Συλλόγου Φίλων Παιδιών με καρκίνο Ελπίδα. Τηλ. 2107757153, 210 7757153 και 210 7757934.»

Στο ιατρικό ανακοινωθέν του νοσοκομείου όπου νοσηλευόταν αναφέρεται:

«O Αθανάσιος Μπουλάς απεβίωσε σήμερα Παρασκευή 21 Φεβρουαρίου 2014 στο νοσοκομείο ΥΓΕΙΑ μετά από πολύμηνη μάχη με τον καρκίνο. Ο χαρισματικός καλλιτέχνης καθ’ όλη τη διάρκεια της νοσηλείας του επέδειξε γενναιότητα και αξιοπρέπεια».

Ο Σάκης Μπουλάς γεννήθηκε στο Κιλκίς το 1954, αλλά πέρασε το μεγαλύτερο μέρος της ζωής του στον Πειραιά.

Μαζί με τους Γιάννη Ζουγανέλη, Νικόλα Άσιμο, Θάνο Αδριανό και Περικλή Χαρβά, δημιούργησαν το πρώτο Μουσικό καφενείο στην Ελλάδα με το όνομα Σούσουρο, χρησιμοποιώντας τη φόρμα του γερμανικού πολιτικού καμπαρέ, όπου για πρώτη φορά συνδυάστηκε μουσική με θέατρο και διάφορα δρώμενα.

Παρόμοια δουλειά έγινε στο Αχ Μαρία στα Εξάρχεια, τη θρυλική σκηνή όπου για δέκα χρόνια λειτούργησε μια τρελή και ανατρεπτική παρέα: Σάκης Μπουλάς, Γιάννης Ζουγανέλης, Ισιδώρα Σιδέρη, Λάκης Παπαδόπουλος, Βασίλης Παπακωνσταντίνου και Σοφία Βόσσου.

Η προσωπική του δισκογραφία περιλαμβάνει, μεταξύ άλλων, το Μπουλάς-Ελλάς, (1986), Ας πρόσεχες (1987), Ζαμανφού, (1992), Έκθεση ιδεών με τον Γιάννη Ζουγανέλη (2000)

Ο Σάκης Μπουλάς αγαπήθηκε ιδιαίτερα και ως ηθοποιός με εξαιρετικές ερμηνείες σε παραγωγές, όπως: Κουφώματα (ΕΡΤ, 1988), Δέκα λεπτά κήρυγμα (Mega, 2000-2003), Σαββατογεννημένες (Mega, 2003-2004), Πενήντα-Πενήντα (Mega, 2005-2007), 7 Θανάσιμες Πεθερές (Mega, 2006-2007) κ.α.

Στην μεγάλη οθόνη έπαιξε σε ταινίες όπως: Ο Δράκουλας των Εξαρχείων (1983), Ντελίριο (1983), Η Αγάπη είναι ελέφαντας (2000), Λουκουμάδες με Μέλι (2004), Ηθικόν Ακμαιότατον (2005), Το φιλί της ζωής (2007), Πεθαίνω για σένα (2009) και Μια φορά και ένα μωρό (2011).

Newsroom ΑΛΤΕΡ ΕΓΚΟ